Procurorii din cadrul Direcţiei Naţionale Anticorupţie – Serviciul Teritorial Bucureşti, Biroul Teritorial Slobozia efectuează cercetări faţă de inculpatul **MANOLE VASILE,** primar al comunei Frăsinet, judeţul Călăraşi, în sarcina căruia s-a reţinut infracţiunea de luare de mită.  
  
Din Ordonanţa de punere în mişcare a acţiunii penale întocmită de procurori a rezultat următoarea stare de fapt:  
  
În perioada septembrie 2010-septembrie 2011, inculpatul Manole Vasile, în calitate de primar al comunei Frăsinet, judeţul Călăraşi, a pretins cu titlu de mită de la un denunţător, administrator al unei societăţi comerciale cu obiect de activitate construcţiile civile şi industriale, 10% din suma alocată de Primăria Frăsinet pentru realizarea unei lucrări de alimentare cu apă în comuna respectivă (suma prevăzută pentru lucrare fiind de 2.585.633,51 lei). Manole Vasile i-a comunicat denunţătorului că primăria îi va plăti lucrările pe măsură ce acestea sunt realizate doar după ce îi va da 10% din valoarea fiecărui decont.  
Din banii pretinşi, inculpatul Manole Vasile a acceptat şi primit de la denunţător suma totală de **118.100 lei,** în mai multe tranşe, pentru ca inculpatul să aprobe decontarea contravalorii lucrărilor efectuate de firma denunţătorului conform contractului încheiat.  
  
Inculpatului i s-au adus la cunoştinţă acuzaţiile în conformitate cu prevederile art. 6 alin. 3 Cod de procedură penală. La data de 4 octombrie 2011, procurorii anticorupţie au dispus reţinerea acestuia pe o perioadă de 24 de ore, urmând ca în data de 5 octombrie 2011 să fie prezentat Tribunalului Ialomiţa cu propunere de arestare preventivă pe o perioadă de 29 de zile.

**Actualizare: La data de 5 octombrie 2011, Tribunalul Ialomiţa a dispus arestarea preventivă a inculpatului MANOLE VASILE pe un termen de 29 de zile.**

Facem precizarea că punerea în mişcare a acţiunii penale este o etapă a procesului penal reglementată de Codul de procedură penală necesară în vederea propunerii unor măsuri preventive, activitate care nu poate, în nicio situaţie, să înfrângă principiul prezumţiei de nevinovăţie.